b'\n_START_ARTICLE_\nAleksandras Pliateris\n_START_SECTION_\nBiografija\n_START_PARAGRAPH_\n1932 m. baig\xc4\x97 \xc5\xa0v\xc4\x97k\xc5\xa1nos Saul\xc4\x97s gimnazijos II laid\xc4\x85, 1936 m. Vytauto Did\xc5\xbeiojo universiteto (VDU) Teis\xc4\x97s fakultet\xc4\x85. 1936\xe2\x80\x931939 m. VDU Teis\xc4\x97s fakulteto Lietuvos istorijos katedros asistentas. 1937\xe2\x80\x931938 m. studijas gilino Vienos universitete. 1940 m. perkeltas Lietuvos istorijos katedros asistento pareigoms \xc4\xaf Vilniaus universitet\xc4\x85, ruo\xc5\xa1\xc4\x97 disertacij\xc4\x85 daktaro laipsniui gauti. 1941 m. i\xc5\xa1 \xc5\xa0v\xc4\x97k\xc5\xa1nos \xc4\xaf Sibir\xc4\x85 tremiant t\xc4\x97v\xc4\x85, buvo Vilniuje ir liko nei\xc5\xa1tremtas._NEWLINE_Prasid\xc4\x97jus Antrajam pasauliniam karui, gr\xc4\xaf\xc5\xbeo \xc4\xaf \xc5\xa0v\xc4\x97k\xc5\xa1n\xc4\x85. 1943 m. ved\xc4\x97 Felicij\xc4\x85 Laim\xc4\x99 Vere\xc5\xa1ilkait\xc4\x99, su ja vaik\xc5\xb3 netur\xc4\x97jo. 1941\xe2\x80\x931944 m. gyveno savo dvare, r\xc5\xabpinosi \xc5\xabkio reikalais, \xc5\xa0v\xc4\x97k\xc5\xa1nos gimnazijoje d\xc4\x97st\xc4\x97 geografij\xc4\x85, biologij\xc4\x85, visuomen\xc4\x97s moksl\xc4\x85. 1944 m. pasitrauk\xc4\x97 \xc4\xaf Vokietij\xc4\x85, kur 1945\xe2\x80\x931947 m. d\xc4\x97st\xc4\x97 Bad Worishofeno pab\xc4\x97g\xc4\x97li\xc5\xb3 stovyklos mokykloje, organizavo stovyklos lietuvi\xc5\xb3 komitet\xc4\x85 ir buvo jo pirmininkas._NEWLINE_1949 m. atvyko \xc4\xaf JAV. 1953\xe2\x80\x931957 m. studijavo sociologij\xc4\x85 \xc4\x8cikagos universitete. 1955 m. gavo magistro laipsn\xc4\xaf u\xc5\xbe studij\xc4\x85 angl\xc5\xb3 kalba \xe2\x80\x9eProfesinis lietuvi\xc5\xb3 inteligent\xc5\xb3 pab\xc4\x97g\xc4\x97li\xc5\xb3 prisitaikymas \xc4\x8cikagoje\xe2\x80\x9c. 1955\xe2\x80\x931957 m. \xc4\x8cikagos universiteto Gyventoj\xc5\xb3 studij\xc5\xb3 centro asistentas, 1957\xe2\x80\x931958 m. Lyginamosios teis\xc4\x97s instituto mokslinis darbuotojas. Nuo 1958 m. gyveno Va\xc5\xa1ingtone, dirbo Nacionalinio sveikatos statistikos centro Visuomen\xc4\x97s sveikatos tarnybos demografu, specializavosi skyryb\xc5\xb3 statistikoje, 1961 m. gavo filosofijos daktaro laipsn\xc4\xaf._NEWLINE_1998 m. vasar\xc4\x85 Aleksandro Pliaterio palaikai jo \xc5\xbemonos Felicijos Laim\xc4\x97s Broel Pliaterien\xc4\x97s r\xc5\xabpes\xc4\x8diu buvo parve\xc5\xbeti \xc4\xaf \xc5\xa0v\xc4\x97k\xc5\xa1n\xc4\x85 ir palaidoti ba\xc5\xbeny\xc4\x8dios r\xc5\xabsyje po did\xc5\xbeiuoju altoriumi \xe2\x80\x93 \xc5\xa1alia jo senelio grafo Adomo Pliaterio.\n_START_SECTION_\nVisuomenin\xc4\x97 veikla\n_START_PARAGRAPH_\nNuo 1933 m. aktyviai veik\xc4\x97 Lietuvi\xc5\xb3 skaut\xc5\xb3 s\xc4\x85jungoje, nuo 1946 m. \xc4\x97jo \xc4\xafvairias pareigas centriniuose s\xc4\x85jungos r\xc5\xabmuose, buvo vienas i\xc5\xa1 Akademinio skaut\xc5\xb3 s\xc4\x85j\xc5\xabd\xc5\xbeio steig\xc4\x97j\xc5\xb3, 1955\xe2\x80\x931957 m. jo centro valdybos narys. JAV kur\xc4\xaf laik\xc4\x85 buvo Lietuvi\xc5\xb3 profesori\xc5\xb3 draugijos valdybos narys. 1957\xe2\x80\x931958 m. Lietuvi\xc5\xb3 teisinink\xc5\xb3 draugijos centro valdybos narys. Nuo 1964 m. Lituanistikos instituto valdybos narys, 1967\xe2\x80\x931969 m. instituto prezidentas.'